Uredba Sveta (ES) št. 636/95

z dne 20. februarja 1995

o spremembi Uredbe (EGS) št. 2261/84 o splošnih pravilih za odobritev pomoči za proizvodnjo oljčnega olja in pomoči organizacijam proizvajalcev oljčnega olja

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta 136/66/EGS z dne 22. septembra 1966 o vzpostavitvi skupne ureditve trga za olja in masti [1] in zlasti člena 5(4) Uredbe,

ob upoštevanju predloga Komisije,

ker mora biti v tekočem tržnem letu, v skladu s členom 17a Uredbe (EGS) št. 2261/84 [2], povprečen pridelek oljk in olja za zadnja štiri tržna leta določen do 1. decembra, proizvodno pomoč in enoto zneska proizvodne pomoči, ki jo bo mogoče izplačati vnaprej, pa je treba določiti do 1. aprila; ker je treba, v skladu s členom 18 te uredbe, določiti pridelek oljk in pridelek olja po homogenih proizvodnih območjih najpozneje do 31. maja vsakega leta;

ker se po ustreznih določbah Skupnosti, sprejetih v zvezi s členom 5(5) Uredbe št. 136/66/EGS, izplačuje proizvodna pomoč pridelovalcem oljk, katerih povprečna proizvodnja je manjša od 500 kg, in vnaprejšnje plačilo pridelovalcem oljk, katerih povprečna proizvodnja je najmanj 500 kg, od 16. oktobra vsakega tržnega leta;

ker je, zaradi boljšega upravljanja sheme pomoči za proizvodnjo oljčnega olja, oceno proizvodnje in pridelka bolje določiti sočasno, ob kasnejšem datumu za vsako tržno leto za oljčno olje, da so podatki zanesljivejši; ker je rok za določitev povprečja pridelkov za zadnja štiri tržna leta treba prav tako podaljšati, da bi olajšali s tem povezana dela;

ker so na razpolago zanesljivejši podatki za izplačilo predujmov in se zato lahko poveča znesek pomoči, ki se lahko izplača vnaprej, in količina, za katero se lahko odobri predujem, vendar tako, da se izključi možnost nepravilnosti pri izplačilih;

ker je zato treba spremeniti Uredbo (EGS) št. 2261/84,

SPREJEL NASLEDNJO UREDBO:

Člen 1

Uredba (EGS) št. 2261/84 se spremeni:

1. v členu 12:

- odstavek 2 se nadomesti z naslednjim:

"2. Predujem:

(a) je enak znesku, ki ga dobimo, če pomnožimo enoto zneska pomoči, določeno glede na člen 17a(2), s količino olja, navedeno v zahtevku za pomoč.

(b) se ne sme odobriti, če:

- niso bili določeni pridelki oljk in olja za tekoče tržno leto, skladno s členom 18,

- niso bila izvedena preverjanja iz člena 8(1) in preverjanja na mestu iz člena 14(3a),"

- odstavek 3 se črta;

2. v členu 17a:

- v odstavku 1 se datum "1. december" nadomesti z datumom "1. marec",

- v odstavku 2 se datum "1. april" nadomesti z datumom "1. julij",

- v odstavku 3 se obdobje "šest mesecev" nadomesti z obdobjem "osem mesecev",

- v odstavku 4 se datum "15. marec" nadomesti z datumom "15. junij".

3. v členu 18 se datum "31. maj" nadomesti z datumom "30. junij" in datum "30. april" z datumom "31. maj".

Člen 2

Ta uredba začne veljati sedmi dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 20. februarja 1995

Za Svet

Predsednik

J. Puech

[1] UL L 172, 30.9.1966, str. 3025/66. Uredba, kakor je bila nazadnje spremenjena z Uredbo (ES) št. 3179/93 (UL L 285, 20.11.1993, str. 9.)

[2] UL L 208, 3.8.1984, str. 3. Uredba, kakor je bila nazadnje spremenjena z Uredbo (EGS) št. 3500/90 (UL L 338, 5.12.1990, str. 3.).

--------------------------------------------------